b"\n_START_ARTICLE_\nGrand Prix de Pau 1933\n_START_SECTION_\nPred dirko\n_START_PARAGRAPH_\nDirka za Veliko nagrado Francije 1928 v bli\xc5\xbenjem mestu St. Gaudens, velik uspeh avtomobilisti\xc4\x8dnega kluba Automobile Club Basco B\xc3\xa9arnais (ACBB) in generalni sekretar kluba George Charaudeau so za sezono 1930 spodbudili kandidaturo Pauju za gostitev dirke za Veliko nagrado Francije. Kandidatura je uspela in za dirko so izbrali \xc5\xa1estnajstkilometersko trikotno cestno dirkali\xc5\xa1\xc4\x8de Circuit de Morlaas. To se je izkazalo za predolgo, saj ni omogo\xc4\x8dala dobrega nadzora nad dirko, gledalci niso bili navdu\xc5\xa1eni pa tudi finan\xc4\x8dno je bila dirka polomija. V sezoni 1933 je ACBB ponovno poizkusil, tokrat niso \xc5\xbeeleli ponoviti napake izpred \xc5\xa1tirih let in so se zgledovali po uli\xc4\x8dnem dirkali\xc5\xa1\xc4\x8du Circuit de Monaco, ki je gostilo dirko za Veliko nagrado Monaka od sezone 1929. Na dirki po ozkih mestnih ulicah je bil veliko la\xc5\xbeje zagotoviti primerne prostore za gledalce._NEWLINE_Steza izbrana za dirko leta 1933 je bil z izjemo enega sektorja enaka, kot steza uporabljena v naslednjih letih, ki je postala legendarna. Od dirke leta 1935 je steza vodila skozi Parc Beaumont, leta 1933 pa je steza pri Virage de Lycee zavila desno ob spomeniku d'Artagnanu in se nadaljevala ob kazinoju Palais d'Hiver po ju\xc5\xbeni strani parka. Po ostrem zavoju pri R\xc3\xa9paratricesu ob spomeniku Fochu, se je steza nadaljevala skozi zanko Virage de Buisson do Avenue du General Poeymirau in Avenue du Bois Louis, pri \xc5\xbeelezni\xc5\xa1ki postaji je bil dvojni ovinek, nato pa navzgor mimo Avenue L\xc3\xa9on Say skozi tunel ob Point Oscar, nazaj do Virage de Lycee. Boksi so bili nasproti pala\xc4\x8de, tudi uradni \xc4\x8dasomerilec in tabla z rezultati sta bila ob \xc5\xa1tartno-ciljni \xc4\x8drti. Glavna tribuna je bila pri kazinoju, tribuni pa sta bili tudi ob zanki in \xc5\xbeelezni\xc5\xa1ki postaji. Dol\xc5\xbeina steze je bila 2.649 m, kar je sto do dvesto mestrov manj kot kasnej\xc5\xa1e razli\xc4\x8dice steze. Grand Prix de Pau je bila uvodna dirka sezone, za datum so izbrali 19. februar, kar je nekoliko zgodaj za evropsko dirko, toda Pau se je \xc5\xbeelel predstaviti kot zimska turisti\xc4\x8dna destinacija. Dirka je bila del velikega enotedenskega avtomobilisti\xc4\x8dnega festivala, ki je vseboval ve\xc4\x8d dirk ter \xc5\xa1e druge dogodke.\n_START_SECTION_\nPrijavljeni dirka\xc4\x8di\n_START_PARAGRAPH_\nLista prijavljenih dirka\xc4\x8dev je bila solidno zapolnjena, po ve\xc4\x8dini s francoskimi dirka\xc4\x8di. Toda Ren\xc3\xa9 Dreyfus je bil edini dirka\xc4\x8d, ki ga je na dirko prijavilo tovarni\xc5\xa1ko mo\xc5\xa1tvo, in sicer Automobiles Ettore Bugatti, ostali dirka\xc4\x8di pa so dirkali kot privatniki. Jean-Pierre Wimille, Philippe \xc3\x89tancelin in Pierre Felix so nastopali z dirkalnikom Alfa Romeo Monza, Jean de Maleplane z dirkalnikom Maserati 26M, ostalih trinajst dirka\xc4\x8dev pa je nastopalo z razli\xc4\x8dnimi tipi dirkalnikov Bugatti. O tipih Bugattijev obstaja v dolo\xc4\x8denih primerih nekaj nejasnosti. Pierre Darmendrail navaja, da so vsi dirka\xc4\x8di nastopali s tipom T51, razen Stanis\xc5\x82as Czaykowski z T51A, toda prizna, da ni na voljo skoraj ni\xc4\x8d podatkov o tipih dirkalnikov, s katerimi so dirkali Honor\xc3\xa9 Lormand, Jean Delorme, Paul Morand in Marcel Jacob. Paul Sheldon za Lormanda navede T35, toda ker je v za\xc4\x8detku tridesetih vseskozi dirkalnik s tipom T35C, je to bolj verjetno. S T35C naj bi po Sheldono dirkali Delorme, Louis Trintignant in Jacob, s tipom T35B pa Morand, Benoit Falchetto in Robert Brunet, za slednjega je vseeno bolj verjetno T51.\n_START_SECTION_\nProsti treningi\n_START_PARAGRAPH_\nProsti treningi so se za\xc4\x8deli v petek v lepem vremenu, gledalci so imeli prost vstop. Deset dirka\xc4\x8dev je izkoristilo prilo\xc5\xbenost za spoznavanje nove steze, Lehoux in \xc3\x89tancelin sta bila najhitrej\xc5\xa1a s \xc4\x8dasom 1:56, tri sekunde po\xc4\x8dasnej\xc5\xa1i pa je bil Stanis\xc5\x82as Czaykowski. Ostali niso uspeli dose\xc4\x8di dvominutnega minimuma. V soboto se je vreme spremenilo, v hladnem in de\xc5\xbeevnem vremenu se dirka\xc4\x8di niso mogli pribli\xc5\xbeati petkovim \xc4\x8dasom. Ponovno je bil najhitrej\xc5\xa1i Lehoux, toda s sedem sekund slab\xc5\xa1im \xc4\x8dasom kot dan prej. Dirka\xc4\x8di so gledano oba dneva treningov dosegli svoje najhitrej\xc5\xa1e \xc4\x8dase: Lehoux 1:56, \xc3\x89tancelin 1:56, Czaykowski 1:59, Moll 2:02, Jacob 2:03, Morand 2:03, Lormand 2:03, Dreyfus 2:03, Trintignant 2:04, Bouriat 2:04, Wimille 2:07, Gaupillat 2:10, de Maleplane 2:10 in Brunet 2:15.\n_START_SECTION_\nDirka\n_START_PARAGRAPH_\n\xc5\xbde v soboto zve\xc4\x8der je za\xc4\x8del padati moker sneg, do jutra pa so bile mestne ulice kar zasne\xc5\xbeene. ACBB ni vedel, kaj naj naredi, toda v soglasju z dirka\xc4\x8di so se dogovorili za izpeljavo dirke. Dirko na stalnem dirkali\xc5\xa1\xc4\x8du lahko prestavijo za dan ali dva, na uli\xc4\x8dnem dirkali\xc5\xa1\xc4\x8du pa to ni mogo\xc4\x8de. Sneg na stezi so o\xc4\x8distili kolikor je bilo to mogo\xc4\x8de, ulice pa so tudi posolili. Wimille ni \xc5\xa1tartal, tako se je \xc5\xa1estnajst dirka\xc4\x8dev postavilo na \xc5\xa1tartno vrsti ob kazinoju._NEWLINE_Ob drugi uri popoldne je dal Charles Faroux, legendarni \xc5\xa1portni komentator in organizator dirke, s spustom zastave znak za \xc5\xa1tart dirke. Povedel je Guy Moll, ki so mu sledili F\xc3\xa9lix, Czaykowski, Etancelin Gaupillat, de Maleplane, Dreyfus in Falchetto. \xc5\xa0e vedno je mo\xc4\x8dno sne\xc5\xbeilo, zato je bila vidljivost slaba. Moll je izkoristil bolj\xc5\xa1o vidljivost, ki jo je imel kot vodilni dirka\xc4\x8d, in naredil razliko do F\xc3\xa9lixa, ki je imel te\xc5\xbeave na zasne\xc5\xbeeni stezi in je zadr\xc5\xbeeval ve\xc4\x8d dirka\xc4\x8dev za seboj. Falchetto je \xc5\xbee v prvem krogu odstopil zaradi mehanske okvare dirkalnika. Po treh krogih steza ni bila ve\xc4\x8d bela, kot pred dirko, ampak sta se po idealni liniji pojavila dva vodna jarka, okrog pa zmes snega, soli, blata in peska. Take razmere so bila za dirka\xc4\x8de nemogo\xc4\x8de, saj dirkalniki niso imeli ne blatnikov, ne brisalcev, \xc5\xa1e vetrobransko steklo je bilo zelo nizko. Za dirkalniki se je dvigala ta zmes visoko v zrak in dirka\xc4\x8dem zadaj ovirala pogled. Zaradi tega nobeden od dirka\xc4\x8dev ni posku\xc5\xa1al s kak\xc5\xa1nim posebej tveganim prehitevanjem, ampak so raje le sledili dirka\xc4\x8du spredaj in upali, da bo naredil napako in bi ga tako prehiteli._NEWLINE_Czaykowski in \xc3\x89tancelin sta uspela prehiteti F\xc3\xa9lixa, toda nista se mogla pribli\xc5\xbeati vodilnemu dirka\xc4\x8du. Lehoux, ki je iz\xc5\xberebal le \xc5\xa1estnajsti \xc5\xa1tartni polo\xc5\xbeaj, se je postopoma prebijal naprej. Pomagalo mu je tudi dejstvo, da so dirka\xc4\x8di zdaj za\xc4\x8deli opravljati postanke v boksih. Dreyfus je imel te\xc5\xbeave z o\xc4\x8dmi in je moral ve\xc4\x8dkrat ustaviti v boksih. \xc3\x89tancelin je v enajstem krogu opravil postanek v boksih, ob katerem so mu o\xc4\x8distili sneg iz motorja. Zaradi tega je izgubil dva kroga proti vodilnemu Mollu in padel na trinajsto mesto, med tem pa je Gaupillat prevzel tretje mesto. Lehoux je napredoval za ve\xc4\x8d mest in v \xc5\xa1estnajstem krogu postavil najhitrej\xc5\xa1i krog dirke do tedaj. V dvajsetem krogu je bil \xc5\xbee \xc4\x8detrti, pred njim so bili le \xc5\xa1e Moll, Czaykowski in Gaupillat. V petindvajsetem krogu je le nehalo sne\xc5\xbeiti in vidljivost se je izbolj\xc5\xa1ala, toda razmere na stezi so se kve\xc4\x8djemu \xc5\xa1e poslab\xc5\xa1ale. To pa ni oviralo Lehouxa, ki je ujel in prehitel Gaupillata za tretje mesto._NEWLINE_V tridesetem krogu je Lehoux prehitel \xc5\xa1e do tedaj drugouvr\xc5\xa1\xc4\x8denega Czaykowskega, tako da sta bila za trenutek na prvih dveh mestih dva al\xc5\xbeirska dirka\xc4\x8da, med tem pa sta odstopila Brunet in Lormand. Toda kmalu za tem je moral Moll na postanek v bokse in padel na tretje mesto, sijati pa je za\xc4\x8delo celo sonce. V petintridesetem krogu je imel Lehoux polminutno prednost pred Czaykowskim, ki ga je napadal Moll. V slabih razmerah je rabil Moll veliko \xc4\x8dasa, da je le prehitel Czaykowskega, med tem je Lehoux u\xc5\xa1el \xc5\xa1e za pol minute. \xc3\x89tancelin se je po zgodnjem postanku spet pribli\xc5\xbeeval vodilnim z najhitrej\xc5\xa1im krogov na dirki do tedaj. V \xc5\xa1tiridesetem krogu se je prebil do desetega mesta, pet krogov kasneje pa je moral Czaykowski mimo spustiti \xc5\xa1e Bouriat, ki se je v naslenjih krogih pribli\xc5\xbeal Mollu na le nekaj sekund, a je moral zaradi snega v o\xc4\x8deh popustiti. V petdesetem krogu sta odstopila Gaupillat in Morand, \xc3\x89tancelin in Dreyfus pa sta prehitela Chaykowskega._NEWLINE_Po \xc5\xa1estdesetih krogih je bil vrsti red pri vrhu \xc5\xa1e vedno Lehoux, Moll in Bouriat. \xc3\x89tancelin, ki je v oseminpetdesem krogu postavil najhitrej\xc5\xa1i krog dirke, je bil zdaj \xc4\x8detrti, Dreyfus pa peti. Po postanku Bouriata, ki si je moral umiti o\xc4\x8di, sta francoska dirka\xc4\x8da napredovala \xc5\xa1e po eno mesto, in sta lovila drugouvr\xc5\xa1\xc4\x8denega Molla. V zadnjih dvajsetih krogih se vrstni red pri vrhu ni spremenil, le Czaykowski in F\xc3\xa9lix sta odstopila. Lehoux je zadr\xc5\xbeal enominutno prednost pred Mollom za dvojno al\xc5\xbeirko zmago, \xc3\x89tancelin, ki se je vodilnima mo\xc4\x8dno pribli\xc5\xbeal, pa je bil s \xc5\xa1e osemnajstimi sekundami zaostanka tretji.\n_START_SECTION_\nPo dirki\n_START_PARAGRAPH_\nTa dirka je potekala v enih najbolj nemogo\xc4\x8dih vremenskih razmer v zgodovini moto\xc5\xa1porta. Dirka\xc4\x8di so jo ozna\xc4\x8dili kot najbolj psiholo\xc5\xa1ko zahtevno in bole\xc4\x8do dirko, na kateri so dirkali, saj je v njihove obraze neprestano pr\xc5\xa1ila zmes vode, snega, soli, blata in peska. Dirka je bila za Guya Molla prvi ve\xc4\x8dji uspeh. Sicer je bil na dirki za Veliko nagrado Marseilla 1932 \xc5\xbee tretji, toda takrat je za zmagovalcem zaostal za \xc5\xa1tiri kroge. Zaradi slabih vremenskih razmer dirka ni prinesla dobi\xc4\x8dka, toda organizatorji so dirko zavarovali. Po enoletnem premoru se je dirka vrnila v sezoni 1935 in potekala \xc5\xa1e dolga desetletja."